जमीन विवाद के चलते 5 आरओबी का काम अटका
इन्फ्रा रिपोर्टर . जयपुर | शहरके पांच प्रमुख आरओबी (सीतापुरा, जाहोता, दांतली, बस्सी और आनंदलोक) के काम को आगे बढ़ाने के लिए जमीनें नहीं मिल पा रही हैं। कहीं संबंधित खातेदारों के साथ विवाद चल रहे हैं तो कहीं भूमि अवाप्ति से जुड़े नियम-कायदे स्पष्ट नहीं है। इन मसलों का संबंधित जोन उपायुक्तों के स्तर पर भी समाधान नहीं हो रहा। इस संबंध में बुधवार को जेडीसी वैभव गालरिया ने संबंधित इंजीनियरों के साथ बैठक की। इंजीनियरों ने बताया कि सीतापुरा आरओबी की सर्विस रोड के निर्माण में रही निजी खातेदारों की भूमि के लिए 44 खातेदारों को नोटिस जारी किए गए हैं। यह मामला काफी समय से लंबित है। जेडीसी ने संबंधित खातेदारों से बात कर जल्द काम आगे बढ़ाने की बात कही। इसी तरह जेडीसी ने जाहोता में सड़क के लिए भूमि अवाप्ति कमेटी गठित करने के निर्देश दिए।
बैठक में दांतली आरओबी को लेकर इंजीनियरों ने कहा कि हाउसिंग बोर्ड की जमीन के लिए वार्ता की जा रही है। बस्सी आरओबी से प्रभावित दुकानों का पुनर्वास करने के लिए मुआवजा राशि के निर्धारण का प्रस्ताव राज्य सरकार को भेजने का निर्णय लिया गया। आनन्द लोक अण्डरपास के लिए प्रभावित भूमि में से जेडीए स्वामित्व की भूमि के कुछ हिस्से पर खातेदार की ओर से अतिक्रमण हटाने और शेष रही भूमि की अवाप्ति करने का निर्णय लिया गया। बैठक में सिविल इंजीनियरों ने एलआईसी भवन से सोढाला तक एलीवेटेड रोड कार्य में विद्युत लाइनों से काम प्रभावित होने की बात कही। इस पर जेडीसी ने विद्युत शाखा से चर्चा कर काम आगे बढ़ाने को कहा। इससे पहले विद्युत शाखा के इंजीनियरों के चलते गोपालपुरा, रिंग रोड जैसे कई प्रोजेक्ट प्रभावित होते आए हैं।
bho_Deva hin_Deva hin_Deva